
–	ag féachaint do Rialacha 150(5) agus 136(4) dá Rialacha Nós Imeachta,
A.	de bhrí go bhfuil oirbheartaíocht earcaíochta mheabhlach agus comhéigean á n-úsáid ag an Rúis chun na mílte náisiúnach eachtrach ó stáit éagsúla san Afraic a earcú, agus go bhfuil daoine aonair á n-earcú aici freisin ó Chúba agus ón Áise Theas agus Láir, chun a cogadh foghach brúidiúil, gan chúis, gan údar agus neamhdhleathach i gcoinne na hÚcráine a chothú;
B.	de bhrí gur léirigh tuarascálacha iniúchta agus roinnt stát san Afraic gur ann do líonraí earcaíochta lena ndírítear go córasach ar dhaoine aonair ó limistéir ísealioncaim, go príomha trí ardáin na meán sóisialta, le gealltanais bhréagacha fostaíochta, oideachais nó saoránachta; de bhrí go mealltar earcaigh chun taisteal chun na Rúise, go mbaintear a ndoiciméid aitheantais díobh agus go ndéantar iad a choinscríobh go héigeantach faoi chomhéigean nó faoi bhagairtí; de bhrí go léiríonn cás Francis Ndung’u Ndarua, náisiúnach ón gCéinia a earcaíodh go calaoiseach agus a seoladh chuig an túslíne san Úcráin, cruálacht mhór na gcleachtas sin;
C.	de bhrí go dtuairiscítear go gcumasaíonn údaráis na Rúise na scéimeanna earcaíochta sin trí chuideachtaí atá nasctha leis an stát, trí idirghabhálaithe, trí struchtúir mhíleata agus trí oifigigh ambasáide;
D.	de bhrí go léiríonn teistiméireachtaí go dtugtar ar earcaigh Afracacha na dualgais túslíne is contúirtí a dhéanamh, go gcaitear leo amhail is gur féidir i gcónaí earcach eile a fháil, agus go ndéantar mí-úsáid chiníoch agus idirdhealú ciníoch orthu;
E.	de bhrí go dtuairiscítear gur cuireadh dallamullóg ar na céadta ban san Afraic chun oibriú i monarchana cóimeála ladrann sa Rúis faoi dhálaí an-chontúirteach agus dúshaothraithe;
1.	á cháineadh go láidir gur ann do gháinneáil ar náisiúnaigh eachtracha agus dá n-earcú isteach i seirbhís mhíleata na Rúise, agus gur ann do dhúshaothrú saothair a bhaineann leis an gcogadh; á chur i bhfáth gur sáruithe tromchúiseacha ar chearta an duine agus ar an dlí daonnúil idirnáisiúnta iad na cleachtais sin agus go bhféadfaidís a bheith ina gcoireanna cogaidh agus ina gcoireanna in aghaidh an chine dhaonna;
2.	ag tathant ar gach stát lena mbaineann earcú náisiúnach eachtrach a imscrúdú agus a chomhrac agus iad siúd go léir a dhéanann é, a éascaíonn é nó a chuireann chun cinn é a thabhairt chun cuntais, forairdeall i measc oifigigh inimirce a fheabhsú, rabhadh réamhghníomhach a thabhairt do shaoránaigh faoi na contúirtí a bhaineann le taisteal chun na Rúise mar gheall ar thairiscintí líomhnaithe poist nó oideachais, agus aisdúichiú láithreach náisiúnach eachtrach arna n-earcú go calaoiseach a éascú;
3.	á iarraidh ar ardáin na meán sóisialta a bhfreagrachtaí maidir le cearta an duine a chomhlíonadh agus comhoibriú leis na húdaráis ábhartha chun inneachar a úsáideann líonraí míthreoracha earcaíochta agus gáinneála ar dhaoine atá nasctha leis an Rúis a shainaithint agus a bhaint; á iarraidh ar stáit na hardáin sin a thabhairt chun cuntais;
4.	á chur i bhfios go láidir go bhfuil méadú ag teacht ar úsáid oirbheartaíochta earcaíochta meabhlaí i gcomhthráth le tionchar méadaitheach na Rúise i stáit san Afraic, lena n-áirítear trí chuideachtaí míleata príobháideacha agus trí fheachtais ionramhála faisnéise;
5.	á éileamh go gcuirfeadh an Rúis deireadh láithreach leis na cleachtais earcaíochta sin agus go ráthódh sí aisdúichiú neamhchoinníollach daoine aonair arna n-earcú go calaoiseach; á chur in iúl go bhfuil freagracht ar údaráis na Rúise as na scéimeanna sin a chruthú agus a chumasú;
6.	ag tarraingt aird ar chás Francis Ndung’u Ndarua; á iarraidh go ndéanfaí é a aisdúichiú; ag tathant ar an Rúis a ghaolta a chur ar an eolas faoin áit a bhfuil sé agus faoina riocht sláinte;
7.	á iarraidh ar AE agus ar a Bhallstáit dul i dteagmháil leis na stáit lena mbaineann agus tacú lena n-iarrachtaí dul i ngleic leis an ngáinneáil ar dhaoine agus scaoileadh agus aisdúichiú íospartach a éascú; á iarraidh ar AE agus ar a Bhallstáit smachtbhannaí spriocdhírithe a fhorchur ar na daoine aonair agus ar na heintitis atá freagrach;
8.	á threorú dá hUachtarán an rún seo a chur ar aghaidh chuig an gComhairle, chuig an gCoimisiún, chuig an Leas-Uachtarán/Ardionadaí, chuig na Ballstáit, chuig an Aontas Afracach, chuig Comhthionól Ginearálta na Náisiún Aontaithe agus chuig údaráis na Rúise agus na hÚcráine.

